Diari Oficial de la Generalitat Valenciana


Sumari del DOGV 9220, del 22-11-2021 (2021/11263)

ORDRE 40/2021, de 19 de novembre, de la Conselleria d'Educació, Cultura i Esport, d'aprovació de les bases reguladores i de concessió directa de subvencions urgents a personal artístic i tècnic de les arts escèniques, la música, les arts visuals i l'audiovisual i altres activitats culturals suspeses o reduïdes a conseqüència de la Covid-19.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9220

Data del DOGV
:   22-11-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/11424


Data del document
:   19-11-2021

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública
    * professió artística
    * cultura
    * malaltia infecciosa

ORDRE 40/2021, de 19 de novembre, de la Conselleria d'Educació, Cultura i Esport, d'aprovació de les bases reguladores i de concessió directa de subvencions urgents a personal artístic i tècnic de les arts escèniques, la música, les arts visuals i l'audiovisual i altres activitats culturals suspeses o reduïdes a conseqüència de la Covid-19. [2021/11901]  
Mitjançant el Reial decret 463/2020, de 14 de març, i el Reial decret 926/2020, de 25 d'octubre, es van declarar els corresponents estats d'alarma per a contindre la propagació d'infeccions causades pel SARS-CoV-2. En vista de la tendència ascendent de casos i la dificultat de control de la pandèmia, l'estat d'alarma va haver de ser prorrogat pel Reial decret 956/2020, de 3 de novembre, fins al 9 de maig de 2021.  
  
Els efectes de la pandèmia generada per la Covid-19 s'han allargat en el temps i s'han manifestat amb una gran intensitat. A aquest efecte, cal afegir els que deriven de les mesures que s'han hagut d'adoptar per a la contenció del virus.  
Aquests fets requereixen un desplegament continu de mesures extraordinàries, com les que preveuen el Decret llei 1/2021, de 22 de gener, del Consell, pel qual s'aprova el Pla Resistir, que inclou ajudes parèntesi en cada municipi per als sectors més afectats per la pandèmia, el Decret llei 2/2021, de 29 de gener, del Consell, de mesures extraordinàries dirigides a persones treballadores, empreses i persones treballadores autònomes per a pal·liar els efectes de la crisi derivada de la pandèmia, i el Decret llei 7/2021, de 7 de maig, del Consell, de mesures extraordinàries de suport a la solvència empresarial en resposta a la pandèmia de la Covid-19 (Pla Resistir Plus).  
L'impacte que ha tingut aquesta situació d'excepcionalitat obliga les administracions públiques, en l'àmbit de les seues competències, a implantar aquelles mesures tendents a pal·liar els efectes que està patint la nostra societat. És necessari que les mesures adoptades per a lluitar contra la pandèmia vagen acompanyades de mesures de suport públic a aquells sectors que s'han vist greument afectats i que mitiguen les conseqüències socials que ha suposat la paralització i disminució de l'activitat econòmica i la brusca disminució d'ingressos dels subjectes econòmics més vulnerables. Per això, aquests mesures de suport, de caràcter extraordinari, han d'abordar de manera immediata actuacions per a intentar pal·liar els efectes negatius i ajudar els col·lectius més afectats.  
En l'actual context, és necessari que la Generalitat habilite una línia d'ajudes directes destinada a compensar, en la mesura que siga possible, els efectes negatius que la pandèmia ha provocat al col·lectiu de personal artístic i tècnic de les arts escèniques, la música, les arts visuals i l'audiovisual i altres activitats culturals que s'han hagut de reduir, en el millor dels casos, i que en molts altres fins i tot s'han hagut de suspendre.  
Aquesta ordre té per objecte l'establiment de subvencions destinades al personal professional i tècnic de les arts escèniques, arts visuals, música i audiovisual que han vist suspesa o molt reduïda la seua activitat a causa de la crisi sanitària, la qual ha provocat una reducció considerable dels ingressos d'aquests col·lectius, ja de per si vulnerables, i que a més, per les singulars característiques d'aquesta activitat, no poden acollir-se a les ajudes regulades pels decrets llei abans esmentats.  
  
D'acord amb l'article 7 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, correspon a la Conselleria d'Educació, Cultura i Esport les competències en matèria d'educació, formació professional reglada, cultura i promoció cultural, política lingüística i esport.  
Concorren circumstàncies singulars i raons d'interés públic, social, econòmic i humanitari que dificulten la convocatòria i justifiquen el seu atorgament en règim de concessió directa, d'acord amb el que estableix l'article 22, apartat 2, lletra c) de la Llei 38/2003, de 17 de novembre, general de subvencions. D'altra banda, l'article 168 de la Llei 1/2015, de 6 de febrer, d'hisenda pública, del sector públic instrumental i de subvencions, regula el contingut mínim de les bases reguladores de les subvencions esmentades, i també alguns dels tràmits que han de seguir-se en el procediment d'elaboració. Les actuacions, a més, han de tindre el caràcter de màxima urgència.  
Aquesta ordre respon a la necessitat de regular mesures urgents d'ajuda al personal artístic i tècnic de les arts escèniques, la música, les arts visuals i l'audiovisual i altres activitats culturals, atesa l'excepcional situació sanitària generada per la Covid-19, sent un instrument adequat per a les finalitats perseguides i no limitant dels drets i deures de la ciutadania.  
Per tot el que s'ha exposat, i després d'haver-se seguit els tràmits que es recullen en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la disposició addicional cinquena de la Llei 4/2020, de 30 de desembre, de pressupostos de la Generalitat per a l'exercici 2021, i en virtut del qual disposa l'article 28.e de la Llei 5/1983, de 30 de desembre, de la Generalitat, del Consell,  
  
  
  
ORDENE  
  
Article 1. Objecte i àmbit  
L'objecte d'aquesta ordre és aprovar les bases que regulen la concessió directa de subvencions a personal artístic i tècnic de les arts escèniques, la música, les arts visuals i l'audiovisual i altres activitats culturals que desenvolupen les seues activitats en l'àmbit competencial de la Comunitat Valenciana i que, per raó de la crisi sanitària ocasionada per la Covid-19 a la Comunitat Valenciana, han patit una reducció dràstica i involuntària dels seus ingressos econòmics, des del 14 de març de 2020 fins al 9 de maig de 2021.  
El que es pretén amb aquests subvencions és pal·liar la situació de necessitat material i vulnerabilitat d'aquestes persones i afavorir la sostenibilitat del sector cultural en l'àmbit de la Comunitat Valenciana.  
  
Article 2. Procediment de concessió  
1. Aquests subvencions es concediran de manera directa, de conformitat amb l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb el que es preveu en l'article 22.2.c de la Llei 38/2003, de 17 de novembre, general de subvencions, per concórrer raons d'interés públic, econòmic i social, i amb el que es disposa en la disposició addicional cinquena de la Llei 4/2020, de pressupostos de la Generalitat per a l'exercici 2021. En concret, el caràcter singular d'aquestes subvencions deriva de la naturalesa excepcional, única i imprevisible, de la situació d'emergència originada per la pandèmia de la Covid-19 i de la inajornable necessitat de pal·liar els efectes econòmics de la crisi sanitària.  
  
2. Concorren raons d'interés públic, social i econòmic, amb la finalitat de reduir els efectes negatius provocats per les mesures excepcionals adoptades des de l'aparició de la pandèmia i des de la declaració dels estats d'alarma, situació que ha suposat una restricció important de l'activitat econòmica a causa de la Covid-19. Aquests ajudes es concedeixen a totes les persones en les quals concorren els requisits establits i se'n requereix la concessió directa.  
  
Article 3. Persones beneficiàries i requisits  
1. Poden ser beneficiaris de les subvencions artistes i personal tècnic de les arts escèniques, la música, l'art visual i l'audiovisual que complisquen els següents requisits:  
a) En cas de persona treballadora per compte d'altri, estar empadronada en un municipi de la Comunitat Valenciana, almenys des de l'1 de gener de 2020.  
b) En el cas de persona treballadora per compte propi o autònoma, tindre el seu domicili fiscal en un municipi de la Comunitat Valenciana, almenys des de l'1 de gener de 2020.  
c) Haver exercit alguna activitat professional com a mínim 2 dies entre el 14 de març de 2020 i el 9 de maig de 2021, per compte propi, en situació d'alta en el règim especial d'autònoms de la Seguretat Social (RETA), o per compte d'altri en el sistema especial d'artistes del règim general de la Seguretat Social o bé en el règim general de la Seguretat Social en activitats de les arts escèniques, la música, les arts visuals, l'audiovisual i altres activitats culturals.  
d) No haver obtingut ingressos des del 14 de març de 2020 fins al 9 de maig de 2021 per un import superior a 16.000 euros en activitats de l'àmbit cultural.  
e) En el cas de persona treballadora per compte propi o autònoma, estar donada d'alta en l'Impost d'Activitats Econòmiques (IAE) en algun dels epígrafs que es recullen en l'annex I d'aquesta ordre, amb anterioritat al 14 de març de 2020. Per al cas del personal tècnic, l'alta en el codi IAE haurà de desenvolupar-se majoritàriament en activitats de l'àmbit cultural.  
f) Acreditar de manera fefaent almenys 3 activitats culturals suspeses des del 14 de març de 2020 fins al 9 de maig de 2021 a conseqüència de la Covid-19 a la Comunitat Valenciana (festivals, espectacles, concerts, recitals, tallers...), així com els serveis pels quals havia sigut contractada o als quals s'havia compromés.  
  
g) No estar incursa en les prohibicions per a obtindre la condició de beneficiària establides en els apartats 2 i 3 de l'article 13 de la Llei 38/2003.  
No obstant això, d'acord amb el que s'estableix en la disposició transitòria novena de la Llei 1/2015, se li podrà reconéixer la condició de persona beneficiària, encara en el cas que no estiguen al corrent en el compliment de les seues obligacions tributàries i davant de la Seguretat Social, o tinguen la condició de subjecte deutor per una resolució de procedència de reintegrament.  
2. El compliment dels requisits per a obtindre l'ajuda s'han d'acreditar juntament amb la presentació de la sol·licitud.  
  
Article 4. Compatibilitat de la subvenció  
1. Aquesta subvenció singular és compatible amb qualsevol altra ajuda, prestació, subsidi o subvenció, pública o privada, destinada a la mateixa finalitat, excepte amb les que s'indiquen en el punt 2 d'aquest article.  
2. Aquesta subvenció singular és incompatible amb les regulades pel Decret llei 1/2021, de 22 de gener, del Consell, pel qual s'aprova el Pla Resistir, que inclou ajudes parèntesi en cada municipi per als sectors més afectats per la pandèmia; pel Decret 17/2021, de 29 de gener, del Consell, d'aprovació de les bases reguladores i concessió directa d'ajudes a empreses i persones treballadores autònomes dels sectors de l'hostaleria, tant allotjament com restauració, agències de viatge, activitats artístiques, recreatives i d'oci, per la Covid-19; pel Decret 18/2021, de 29 de gener, del Consell, d'aprovació de les bases reguladores i concessió directa d'ajudes per a treballadors i treballadores afectats per un ERTO derivat de la crisi sanitària per la Covid-19, i pel Decret llei 7/2021, de 7 de maig, del Consell, de mesures extraordinàries de suport a la solvència empresarial en resposta a la pandèmia de la Covid-19 (Pla Resistir Plus).  
  
Article 5. Finançament i import de les subvencions  
1. Es convoquen aquests subvencions per un import global màxim de 5.000.000,00 - destinades a persones treballadores per compte de altri i persones treballadores per compte propi o autònomes, amb càrrec al capítol IV, línia S1040, del programa 454.10.  
La dotació pressupostària prevista en aquest article podrà ser incrementada mitjançant una ordre de la Conselleria d'Educació, Cultura i Esport, sense que això implique l'obertura d'un nou termini per a presentar sol·licituds ni l'inici d'un nou còmput per a resoldre.  
2. Sense perjudici del que es disposa en l'apartat següent, la quantia individualitzada de la subvenció per persona beneficiària serà de 2.000,00 ?.  
3. En el cas que el nombre de sol·licituds presentades supere l'import global màxim del crèdit inicialment assignat i no siga possible una ampliació d'aquest, es procedirà a repartir l'esmentat crèdit a prorrata entre totes les sol·licituds que complisquen els requisits establits en l'article 3.  
  
Article 6. Termini i forma de presentació de sol·licituds  
1. El termini per a la presentació de sol·licituds serà de 10 dies hàbils i s'iniciarà des de l'endemà de la publicació d'aquesta ordre de subvencions en el Diari Oficial de la Generalitat Valenciana.  
2. Sense perjudici del que es disposa sobre aquest tema quant a la possibilitat de presentació de sol·licituds en els articles 14 i 16 de la Llei 39/2015, d'1 d'octubre, del procediment administratiu comú de les administracions públiques, si la persona sol·licitant disposa de signatura electrònica, les sol·licituds es presentaran preferentment de manera telemàtica en la seu electrònica de la Generalitat, a través del procediment habilitat a aquest efecte en la següent adreça electrònica https://www.gva.es/va/inicio/procedimientos'id\_proc=21576  
Per a presentar aquesta sol·licitud, la persona sol·licitant haurà de disposar de signatura electrònica avançada, amb el certificat admés per la seu electrònica de la Generalitat (https://sedegva.es).  
Si la persona sol·licitant no disposa de signatura electrònica, podrà presentar un representant d'aquesta la sol·licitud telemàtica, indicant tal circumstància en l'apartat B de l'annex II d'aquesta convocatòria, de manera que s'identifique clarament la persona sol·licitant de la subvenció i la representant que actua en nom seu mitjançant signatura electrònica.  
3. Si la sol·licitud no compleix els requisits establits en aquesta ordre, segons l'article 68.1 de la Llei 39/2015, d'1 d'octubre, del procediment administratiu comú de les administracions públiques, es requerirà la persona interessada perquè, en el termini de 10 dies, esmene la falta o hi adjunte els documents preceptius, amb la indicació que, si no ho fa així, se la tindrà per desistida en la seua petició, en els termes previstos en la Llei 39/2015, d'1 d'octubre, del procediment administratiu comú de les administracions públiques.  
4. Només podrà presentar-se una sol·licitud per cada persona beneficiària sol·licitant. En cas de duplicitat de sol·licituds, únicament es tindrà en compte l'última sol·licitud presentada amb la documentació aportada en aquesta.  
  
Article 7. Documentació que cal aportar  
1. S'aportarà la documentació següent:  
a) Formulari de la sol·licitud (annex II), en què s'inclou:  
a.1) Declaració responsable del compliment dels requisits, segons el que s'indica en l'article 8.  
a.2) Declaració responsable de les ajudes de minimis concedides a la persona sol·licitant durant els dos exercicis fiscals anteriors i durant l'exercici fiscal en curs, de conformitat amb el que s'indica en la disposició addicional segona.  
b) Certificat d'empadronament en el qual conste que la persona sol·licitant està empadronada en un municipi de la Comunitat Valenciana almenys des de l'1 de gener de 2020, per al cas de les persones treballadores per compte d'altri.  
c) Informe de vida laboral, en el qual conste que la persona sol·licitant ha exercit alguna activitat professional com a mínim 2 dies des del 14 de març de 2020 fins al 9 de maig de 2021, per compte propi, en situació d'alta en règim especial d'autònoms de la Seguretat Social (RETA), o per compte d'altri en el sistema especial d'artistes del règim general de la Seguretat Social o bé en el règim general de la Seguretat Social en activitats de les arts escèniques, la música, les arts visuals, l'audiovisual o altres activitats culturals.  
d) Dades de domiciliació bancària (model domiciliació bancària).  
  
2. En la sol·licitud haurà de constar l'autorització expressa de la persona sol·licitant perquè l'òrgan gestor puga obtindre la informació que necessite per a poder comprovar les dades que figuren en la declaració responsable.  
En concret, haurà de constar l'autorització perquè es puga obtindre, a través de la Plataforma Autonòmica d'Intermediació (PAI) i altres sistemes habilitats a aquest efecte, la informació relativa al següent:  
  
- Certificat de l'Agència Estatal d'Administració Tributària relatiu al domicili fiscal i l'alta en l'IAE en algun dels epígrafs que figuren en l'annex I, en cas de persones autònomes.  
En cas d'oposar-se al fet que l'òrgan gestor obtinga directament aquesta informació, la persona sol·licitant tindrà l'obligació d'aportar els documents corresponents juntament amb l'escrit de sol·licitud de la subvenció.  
3. Si la persona interessada no presenta la documentació requerida o aquesta és incorrecta, se li concedirà un termini màxim de 10 dies hàbils perquè l'esmene, i se la tindrà per desistida de la seua sol·licitud si no presenta aquesta documentació en els termes previstos en la Llei del procediment administratiu comú de les administracions públiques.  
  
Article 8. Acreditació dels requisits  
1. El compliment dels requisits s'ha d'acreditar juntament amb la presentació de la sol·licitud. La persona sol·licitant declararà responsablement el compliment dels següents requisits:  
a) Que es compromet a posar a la disposició de la Generalitat tota la documentació que se li puga requerir per a justificar les condicions que acrediten el compliment dels requisits.  
b) Que no és beneficiària de les ajudes que són incompatibles amb aquesta, de conformitat amb l'article 4.2 d'aquesta ordre.  
c) Que és titular del compte bancari que es fa constar en la sol·licitud.  
d) Que coneix que la presentació de la declaració responsable faculta l'Administració per a verificar la veracitat de les dades declarades, i que la inexactitud o falsedat de les declaracions responsables, a més de ser causa d'exclusió de la convocatòria, també és causa de revocació, sense perjudici de les responsabilitats de qualsevol tipus a què puga estar sotmesa.  
e) Que no està sotmesa a cap de les prohibicions previstes en l'article 13 de la Llei 38/2003, de 17 de novembre, general de subvencions. S'exceptua d'aquestes prohibicions l'obligació d'estar al corrent de les obligacions tributàries i amb la Seguretat Social, o tindre la condició de subjectes deutors per resolució de procedència de reintegrament, de conformitat amb la disposició transitòria novena de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
f) En cas de persona treballadora per compte propi o autònomes, que té el domicili fiscal en un municipi de la Comunitat Valenciana, almenys des de l'1 de gener de 2020, i que està donada d'alta en l'IAE en algun dels epígrafs que figuren en l'annex I de l'ordre.  
g) Que disposa de la documentació acreditativa fefaent d'almenys 3 de les activitats culturals per a les quals havia sigut contractada o existia compromís de contractació des del 14 de març de 2020 fins al 9 de maig de 2021 i que han hagut de ser suspeses a conseqüència de la Covid-19.  
  
h) Que els ingressos que ha obtingut des del 14 de març de 2020 fins al 9 de maig de 2021 han sigut inferiors a 16.000 euros en activitats de l'àmbit cultural, amb indicació de l'import concret, i que disposa de la documentació que ho acredita.  
2. L'òrgan instructor podrà fer les verificacions necessàries per a comprovar l'exactitud de les dades declarades. La inexactitud o falsedat de les declaracions responsables, a més de ser causa d'exclusió de la convocatòria, també és causa de revocació, sense perjudici de les responsabilitats de qualsevol tipus en què haja pogut incórrer.  
  
3. És aplicable a aquests ajudes el que es preveu en l'apartat 7 de l'article 30 de la Llei 38/2003, de 17 de novembre.  
  
Article 9. Instrucció  
La instrucció del procediment correspondrà a la Direcció General de Cultura i Patrimoni.  
Una vegada examinades les sol·licituds, l'òrgan instructor emetrà un informe on farà constar que es compleixen els requisits necessaris per a la concessió de les ajudes i formularà la proposta de concessió a l'òrgan competent per a resoldre.  
Es pot atorgar l'import màxim de 5.000.000,00 - fins a esgotar el crèdit, en els termes de l'article 5 d'aquesta ordre.  
  
Article 10. Resolució i recursos  
1. La competència per a resoldre sobre les sol·licituds presentades correspon per delegació a la persona titular de la Direcció General de Cultura i Patrimoni.  
2. El termini per a resoldre i notificar la resolució procedent serà de 3 mesos des de la publicació d'aquesta ordre de subvencions en el Diari Oficial de la Generalitat Valenciana. Una vegada transcorregut aquest termini sense que s'haja dictat i notificat una resolució expressa, es produirà el silenci administratiu i la sol·licitud s'entendrà desestimada  
3. La resolució de concessió determinarà la relació de persones beneficiàries i indicarà la quantia de la subvenció.  
4. Contra la resolució que es dicte podrà interposar-se alternativament un recurs potestatiu de reposició davant del mateix òrgan en el termini d'un mes a partir de l'endemà d'haver sigut notificada, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu, en el termini de dos mesos, davant del Tribunal Superior de Justícia de la Comunitat Valenciana, de conformitat amb l'article 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense que puguen simultaniejar-se els dos recursos.  
  
Article 11. Mitjà de notificació  
1. Sense perjudici del que es disposa sobre aquest tema en els articles 14 i 16 de la Llei 39/2015, d'1 d'octubre, del procediment administratiu comú de les administracions públiques, la notificació de les resolucions i actes de tràmit es practicarà preferentment a través del procediment habilitat a aquest efecte en la següent adreça electrònica:  
https://www.gva.es/va/inicio/procedimientos'id\_proc=18870  
per a això s'haurà de disposar de signatura electrònica avançada. Amb aquest fi, es remetrà un avís a l'adreça de correu electrònic que figure en l'expedient, en el qual s'informarà que hi ha disponible una notificació en la seu electrònica esmentada. La falta de pràctica de l'avís no impedirà que la notificació siga considerada plenament vàlida.  
  
Per a la notificació indicada en l'apartat anterior podrà aplicar-se el codi segur de verificació com a signatura electrònica.  
2. Si la persona sol·licitant no disposa de signatura electrònica avançada, la pràctica de les notificacions podrà realitzar-se telemàticament en l'adreça electrònica de la persona representant assenyalada a aquest efecte en l'apartat B de l'annex II d'aquesta convocatòria, en les mateixes condicions disposades en l'apartat 1 d'aquest article.  
  
Article 12. Justificació i forma de pagament  
1. La comprovació material del compliment efectiu de la finalitat de la subvenció es farà en els termes establits en el corresponent pla de control que aprove la Direcció General de Cultura i Patrimoni.  
  
2. El pagament s'efectuarà d'una sola vegada, per mitjà de transferència bancària, després que es dicte la resolució de concessió.  
  
Article 13. Obligacions  
A més del que es disposa en l'article 14 de la Llei general de subvencions, són obligacions de les persones beneficiàries:  
a) Facilitar totes les dades i informació en qüestions relacionades amb les subvencions concedides que els siguen requerides per la Direcció General de Cultura i Patrimoni.  
b) Comunicar a l'òrgan gestor qualsevol incidència o variació que es produïsca en relació amb la subvenció concedida.  
c) Complir les obligacions de transparència establides en la legislació bàsica, de conformitat amb el que es disposa en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en cas d'haver percebut durant un any ajudes o subvencions públiques en una quantia superior a 10.000,00 euros. En concret, en cas de disposar de pàgina web, hauran de publicar en aquesta l'obtenció de la subvenció, i en cas de no disposar-ne podran complir aquesta obligació a través del portal que pose a la seua disposició la Generalitat.  
d) Sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei 38/2003, així com les que puguen dur a terme la Generalitat i altres òrgans de control.  
  
Article 14. Minoració i reintegrament  
1. Donaran lloc a l'obligació de reintegrar les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del seu reintegrament, els casos previstos en l'article 37 de la Llei 38/2003. En particular, serà procedent el reintegrament total de la subvenció en el supòsit de falsedat de les declaracions responsables presentades.  
2. El que es disposa en l'apartat anterior serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015.  
  
  
DISPOSICIONS ADDICIONALS  
  
Primera. Normativa aplicable  
Aquests ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el seu reglament, i la resta de normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Segona. Dret de la competència  
1. Aquests ajudes se sotmeten al règim de minimis, establit en el Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DOUE L352 de 24 de desembre de 2013 (modificat pel Reglament (UE) núm. 972/2020 de la Comissió, de 2 de juliol de 2020, publicat en el DOUE L215 de 07.07.2020).  
2. L'aplicació d'aquest règim suposa que l'import total de les ajudes de minimis concedides a una única empresa (s'entendrà per única empresa la definició establida en l'apartat 2 de l'article 2 del Reglament (UE) número 1407/2013 de la Comissió) no excedirà els 200.000,00 euros durant qualsevol període de tres exercicis fiscals. Quan una única empresa realitze per compte d'altri operacions de transport de mercaderies per carretera, l'import total de les ajudes de minimis concedides no excedirà els 100.000,00 euros durant qualsevol període de tres exercicis fiscals.  
3. Les ajudes de minimis concedides conforme al Reglament (UE) número 1407/2013 de la Comissió podran acumular-se amb les ajudes de minimis concedides d'acord amb el Reglament (UE) número 360/2012 de la Comissió fins al límit màxim establit en aquest últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) número 1407/2013 de la Comissió.  
4. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb una ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
5. A aquest efecte, en la convocatòria es requerirà la presentació d'una declaració responsable sobre altres ajudes de minimis (subjectes a aquest o a altres reglaments de minimis) concedides a la persona beneficiària durant els dos exercicis fiscals anteriors i durant l'exercici fiscal en curs. Així mateix, es requerirà la presentació d'una altra declaració responsable sobre altres ajudes rebudes per als mateixos costos subvencionables o una ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del Reglament (UE) número 1407/2013, de la Comissió.  
  
Tercera. Protecció de dades  
Les subvencions objecte de la convocatòria requereixen el tractament de dades personals de les persones sol·licitants de la subvenció, representants i terceres persones, en els termes següents:  
a) Responsable del tractament: Conselleria d'Educació, Cultura i Esport, amb domicili a l'avinguda de Campanar, 32, 46536 València, contacte: pnhfhebrejfwlgzqmribqlrl@jnf.ya  
b) Categoria i origen de les dades a tractar: dades personals identificatives, de contacte i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara en avant, PAI) o a altres administracions públiques, en cas que no existisca oposició a aquesta consulta, i documentació que entreguen les persones sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les persones sol·licitants i representants legals han d'informar les terceres persones del tractament de les seues dades per part de la Conselleria, en els termes previstos en aquest article.  
c) Finalitats del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals de conformitat amb les bases reguladores d'aquesta convocatòria i altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades, segons corresponga, en el diari oficial corresponent a l'efecte de notificació, en el Portal de Transparència de la Generalitat Valenciana i en el Sistema Nacional de Publicitat de Subvencions, amb la indicació, segons cada cas, de la convocatòria, el programa i crèdit pressupostari al qual s'imputen, persona beneficiària, quantitat concedida i objectiu o finalitat de la subvenció.  
d) Destinataris de les dades: les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals estan, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i altres tercers subjectes de dret privat amb interés legítim i/o dret d'accés en el procediment. Si és el cas, les dades podran ser tractades a instàncies de la Conselleria per terceres persones encarregades del tractament.  
  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir la finalitat per a la qual es van recollir i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
  
h) Drets: la persona interessada pot exercir els drets d'accés, rectificació, supressió, oposició, limitació en el tractament, portabilitat i no ser objecte d'una decisió basada únicament en el tractament automatitzat, a través de les vies següents:  
- Tràmit electrònic, que es pot consultar en la pàgina web de la Conselleria www.ceice.gva.es, en el següent enllaç. https://www.gva.es/es/inicio/procedimientos'id\_proc=19337  
€ Enviant la petició a qualsevol de les adreces següents:  
Postal: avinguda de Campanar, 32, 46585 València - electrònica: rbiveintqjwerxbrsxrvmlmg@dat.ql  
?De manera presencial a través del registre.  
L'exercici dels drets requereix la identificació inequívoca de la persona interessada o de la seua representant.  
i) Dret a reclamar davant de l'autoritat de control: la persona interessada pot presentar una reclamació davant de l'Agència Espanyola de Protecció de Dades (www.aepd.es) si considera que no s'han atés els seus drets o s'ha vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat Valenciana a través de lrh@ucu.eo o dirigir-se al passeig de l'Albereda, 16, 46600 València.  
  
  
DISPOSICIONS FINALS  
  
Primera. Delegació  
Es delega en la persona titular de la Direcció General de Cultura i Patrimoni la competència per a dictar les instruccions i adoptar les mesures que considere oportunes per a l'aplicació i execució d'aquesta ordre.  
  
Segona. Efectes  
Aquesta ordre produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquesta ordre podrà interposar-se alternativament un recurs potestatiu de reposició davant de l'òrgan que ha dictat l'acte, en el termini d'un mes des que es publique en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna,  
  
València, 19 de novembre de 2021  
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
ANNEX I  
Grups i agrupacions de l'IAE   
(Impost d'Activitats Econòmiques) subvencionables  
  
1. Grup 226 tècnics i tècniques en so.  
2. Grup 227 tècnics i tècniques en il·luminació.  
3. Agrupació 011. Directors i directores de cinema i teatre.  
4. Agrupació 012. Ajudants de direcció.  
5. Agrupació 013. Actors i actrius de cinema i teatre.  
6. Agrupació 014. Extres especialitzats, dobles, comparses i meritoris.  
7. Agrupació 015. Operadors i operadores de càmeres de cinema, de televisió i vídeo.  
8. Agrupació 016. Humoristes, còmics i còmiques, excèntrics i excèntriques, monologuistes, recitadors i recitadores, il·lusionistes, etc.  
9. Agrupació 017. Apuntadors i apuntadores i regidors i regidores.  
  
10. Agrupació 018. Artistes de circ.  
11. Agrupació 019. Altres activitats relacionades amb el cinema, el teatre i el circ, NCOP.  
12. Agrupació 022. Ballarins i ballarines.  
13. Agrupació 029. Altres activitats relacionades amb el ball, NCOP.  
  
14. Agrupació 031. Mestres i directors i directores de música.  
  
15. Agrupació 032. Intèrprets d'instruments musicals.  
16. Agrupació 033. Cantants.  
17. Agrupació 039. Altres activitats relacionades amb la música, NCOP.  
18. Agrupació 861. Pintors i pintores, escultors i escultores, ceramistes, artesans i artesanes, gravadors i gravadores i artistes similars.  
  
19. Agrupació 862. Restauradors i restauradores d'obres d'art.